

**ОТЧЕТЕН ДОКЛАД**

**за дейността на**

**АДМИНИСТРАТИВЕН СЪД ЯМБОЛ**

**през 2016 година**

**СЪДЪРЖАНИЕ**

на ОТЧЕТЕН ДОКЛАД за ДЕЙНОСТТА НА АДМИНИСТРАТИВЕН СЪД ЯМБОЛ през

2016 г.

1. 1. БРОЙ ДЕЛА ЗА РАЗГЛЕЖДАНЕ стр. 2

2. 1.1. ОБЩО И СРЕДНОМЕСЕЧНО ПОСТЪПЛЕНИЕ стр. 3

3. 1.2. АНАЛИЗ НА ПЪРВОИНСТАНЦИОННИТЕ ДЕЛА стр. 3

4. 1.3 АНАЛИЗ НА КАСАЦИОННИТЕ ДЕЛА стр. 6

5. 2. БРОЙ СВЪРШЕНИ ДЕЛА /РЕШЕНИ И ПРЕКРАТЕНИ/ стр. 7

6. 2.1 БРОЙ НА СВЪРШЕНИТЕ ПЪРВОИНСТАНЦИОННИ АДМИНИСТРАТИВНИ ДЕЛА стр. 10

7. 2.1.1. БРОЙ РЕШЕНИ ПО СЪЩЕСТВО АДМИНИСТРАТИВНИ

ДЕЛА стр. 10

8. 2.1.2. БРОЙ ПРЕКРАТЕНИ АДМИНИСТРАТИВНИ ДЕЛА-

ОСНОВАНИЯ стр. 10

9. 2.2. БРОЙ СВЪРШЕНИ КАСАЦИОННИ ДЕЛА стр. 11

10. 2.2.1. БРОЙ РЕШЕНИ ПО СЪЩЕСТВО КАСАЦИОННИ ДЕЛА стр. 12

11. 2.2.2. БРОЙ ПРЕКРАТЕНИ КАСАЦИОННИ ДЕЛА-ОСНОВАНИЯ стр. 12

12. 2.3. АНАЛИЗ НА РЕШЕНИТЕ И ПРЕКРАТЕНИ ДЕЛА ПО ВИ-

ДОВЕ И СТРУКТУРА стр. 12

13. 2.4. СРОК ЗА ИЗГОТВЯНЕ НА СЪДЕБНИТЕ АКТОВЕ стр. 14

14. 2.5. АНАЛИЗ НА ОРГАНИЗАЦИЯТА ПО НАСРОЧВАНЕ, ДВИ-

ЖЕНИЕ И ПРИКЛЮЧВАНЕ НА ДЕЛАТА стр. 14

15. 3. ОБЖАЛВАНИ И ПРОТЕСТИРАНИ ДЕЛА. РЕЗУЛТАТИ

ОТ КАСАЦИОННАТА ПРОВЕРКА стр. 17

16. 3.1. ОБЖАЛВАНИ И ПРОТЕСТИРАНИ ДЕЛА стр. 18

17. 3.2. РЕЗУЛТАТИ ОТ КАСАЦИОННАТА ПРОВЕРКА стр. 19

18. 3.3. АНАЛИЗ НА ОТМЕНЕНИТЕ СЪДЕБНИ АКТОВЕ. стр. 20

ИЗВОДИ

19. 4. ДЕЛА ПО ИЗБОРНИЯ КОДЕКС стр. 21

20. 5. СРЕДНА НАТОВАРЕНОСТ стр. 22

21. 5.1. СРЕДНА НАТОВАРЕНОСТ НА СЪДИИТЕ стр. 22

22. 5.2. НАТОВАРЕНОСТ ПО СЪДИИ стр. 25

23. 6. АДМИНИСТРАТИВНО-РЪКОВОДНА ДЕЙНОСТ стр. 27

24. 6.1. КАДРОВО ОБЕЗПЕЧЕНИЕ стр. 27

25. 6.1.1. МАГИСТРАТИ стр. 27

26. 6.1.2. СЪДЕБНИ СЛУЖИТЕЛИ стр. 30

27. 6.2. АДМИНИСТРАТИВНО-ОРГАНИЗАЦИОННА ДЕЙНОСТ стр. 33

28. 6.3. КОМУНИКАЦИОННА ПОЛИТИКА стр. 37

29. 6.4. КВАЛИФИКАЦИЯ НА МАГИСТРАТИ И СЛУЖИТЕЛИ стр. 42

30. 6.4.1. КВАЛИФИКАЦИЯ НА МАГИСТРАТИ стр. 42

31. 6.4.2. КВАЛИФИКАЦИЯ НА СЛУЖИТЕЛИ стр. 44

32. 7. МАТЕРИАЛНА И ФИНАНСОВА ОБЕЗПЕЧЕНОСТ

НА СЪДА-СЪСТОЯНИЕ И ПРЕДЛОЖЕНИЯ стр. 47

31. 7.1. МАТЕРИАЛНА БАЗА стр. 47

32. 7.2. ФИНАНСОВО СЪСТОЯНИЕ стр. 48

33. 7.3. ИНФОРМАЦИОННО ОСИГУРЯВАНЕ стр. 51

34. 7.4. РЕВИЗИОННА ДЕЙНОСТ стр. 56

35. 8. ЗАКЛЮЧЕНИЕ стр. 56

Отчетният доклад за работата на Административен съд – Ямбол през 2016 г. е изготвен в изпълнение на разпоредбата на чл.93, ал.1, т.13 от ЗСВ. В него е отразена дейността на съда при изпълнение на задълженията ни, произтичащи от Конституцията на Република България, както и от Закона за съдебната власт – справедливо и безпристрастно правосъдие, при точно и еднакво прилагане на законите, спрямо всички. Настоящият обобщен годишен доклад съдържа информация, данни и изводи за цялостната дейност на Административен съд – Ямбол през 2016 г.

2016-та година започна така, като и завърши 2015 година. По-голямата част от съдиите и служителите осъзнаваха, че трябва да работим в унисон с Актуализираната стратегия за съдебна реформа, с новата Комуникационна стратегия на ВСС и ВАС, както и с всички предизвикателства, пред които беше изправена цялата съдебна власт – критична степен на доверие, почти ежедневни скандали, неглижиране на истинските проблеми, поставяне под съмнение независимостта на съдебната власт. Остана и неяснотата по отношение на предстоящата съдебна реформа, включваща реорганизация на органите на съдебната власт. Това от своя страна продължи да създава напрежение и несигурност, както у служителите, така и у съдиите. Ниската натовареност на съда, макар и малко по-висока от предходната година допълнително ни караше да се чувстваме неудовлетворени. Правораздавателната работа през отчетната година беше обусловена и от географските, демографските и икономическите характеристики на съдебния ни район.

Въпреки напрегнатата обстановка, не мога да не отбележа, че съдиите и съдебните служители изпълняваха съвестно задълженията си. Със своята работа те продължиха да затвърждават убеждението, че Административен съд – Ямбол се ползва с доверие и уважение сред гражданите и институциите. Резултатите от работата ни са добри, защото стриктно изпълнявахме управленската си програма, Стратегическия план за периода 2012 г. - 2016 год., както и Системата за финансово управление и контрол. През 2016 г. Административен съд – Ямбол продължи да се утвърждава като орган на съдебната власт, в който се надграждат добрите практики, осигурява се бързо и качествено правораздаване, съобразено с европейските и национални правни норми.

На този фон, от гледна точка на продължаващото ни утвърждаване като орган на съдебната власт, за който законността, прозрачността, бързината и качеството на работа са системен подход към всяка една дейност, 2016-та година беше успешна.

1. **БРОЙ ДЕЛА ЗА РАЗГЛЕЖДАНE**

|  |  |  |  |  |
| --- | --- | --- | --- | --- |
| ВИДОВЕ ДЕЛА | ВИСЯЩИ | НОВООБРАЗ. | В Т.Ч. ВЪРНАТИ ЗА ПРОДЪЛЖ. | ОБЩО ЗА РАЗГЛ. |
| ПЪРВОИНСТАНЦИОННИ АДМ. ДЕЛА | 48 | 308 | 7 | 356 |
| КАСАЦИОННИ ДЕЛА | 24 | 189 | 0 | 213 |
| ОБЩО ДЕЛА | 72 | 497 | 7 | 569 |

**1.1. Общо и средномесечно постъпление:**

За периода 01.01.2016 год. - 31.12.2016 год. в Административен съд - Ямбол са образувани общо 497 бр. дела, от които 308 бр. първоинстанционни административни и 189 бр. касационни дела. Останали висящи към началото на отчетния период са 72 бр. или общия брой за разглеждане през 2016 год. са 569 броя.

При съпоставяне с данните от предходните 2014 год. и 2015 год. се констатира увеличение на постъпилите административни - първа инстанция дела. През 2014 год.- 264 бр., а през 2015 год. -237 броя. Т.е., около 33% има увеличение с предходната година. Увеличение има и при броя касационни производства. При 146 бр. за 2015 год., сега те са 189 броя. т.е., близо 30% повече.

**1.2. Анализ на първоинстанционните дела**

**АДМИНИСТРАТИВНИ ДЕЛА – 2014 г., 2015 г. и 2016 г.**





През 2016 год. в Административен съд – Ямбол са разгледани общо 356 бр. първоинстанционни административни дела, от които 308 бр. новообразувани и 48 бр. останали висящи към началото на отчетния период. Разпределени по видове са както следва:

* жалби срещу подзаконови актове 13 бр.
* Изборен кодекс 3 бр.
* ДОПК и ЗМ 3 бр.
* ЗУТ и ЗКИР 48 бр.
* ЗСПЗЗ, ЗВГЗГФ, ЗОСОИ, ЗВСВНОИ по ЗТСУ 1 бр.
* КСО и ЗСП 44 бр.
* ЗДСл, ЗМВР, ЗОВС и ЗСВ 70 бр.
* ЗДС, ЗОбС, ЗМСМА и ЗАдм. 27 бр.
* искове по АПК 30 бр.
* други административни дела 71 бр.
* частни административни дела 44 бр.

През 2016 год. има две образувани дела по чл.304 АПК.

Анализът на постъпленията на отделните видове дела сочи, че и през 2016 год. най-голям е относителния дял на делата от категорията ”други”, като тук следва да посоча, че попадат делата по ЗПЗП, които са значителна част. Следващи по относителен дял са тези по ЗДСл, ЗМВР, а след това по ЗУТ и ЗКИР и КСО и ЗСП. Това е тенденция от предходната година и е в резултат на изменението на разпоредбата на чл.133 АПК. Следва да се отбележи, че през отчетната година има значително увеличение при делата образувани по жалби срещу подзаконови нормативни актове. В случая касае се до протести на прокуратурата срещу наредби на общинските съвети.

От посочените по-горе цифри може да се направи извод, че разглежданите в Административен съд-Ямбол дела макар и не много на брой са твърде разнообразни по своя предмет.

* 1. **Анализ на касационните дела**

**КАСАЦИОННИ ДЕЛА – 2014 г., 2015 г. и 2016 г.**




През 2016 год. в Административен съд – Ямбол са разгледани общо 213 бр. касационни дела, от които 189 бр. новообразувани и 24 бр. висящи към началото на отчетния период. От общо разгледаните касационни дела, 183 бр. са административно наказателни, а 6 бр. други- кадм. дела. В сравнение с 2015 год., когато са образувани 146 бр. и разгледани 165 бр. касационни производства, е налице увеличение. Но тук както и в предходни доклади следва да се отбележи, че работата на Административен съд – Ямбол по тези дела е функция от работата на районните съдилища в Ямбол, Елхово и Тополовград, а те от своя страна-на работата на контролните органи.

Касационните административно-наказателни дела са изключително разнообразни по материя /приложим закон/. Имайки предвид разгледаните от Административен съд – Ямбол КАНД би могло да се направи извод, че най-често оспорвани са актовете по ЗДвП, ЗАвП, ЗЗП, ЗМ.

**2. БРОЙ СВЪРШЕНИ ДЕЛА /РЕШЕНИ И ПРЕКРАТЕНИ/ ДЕЛА**


| Видове дела | Свършени дела | В т.ч. прекратени | До 3 месеца (бр.) | До 3 месеца  (%) | Над 3 месеца | Обжалвани | Останали несв. в края на периода |
| --- | --- | --- | --- | --- | --- | --- | --- |
| Общо първоинст. дела | 294 | 90 | 254 | 86,4% | 40 | 136 | 62 |
| От тях Частни адм. дела | 38 | 5 | 38 | 100% | 0 | 5 | 6 |
| КАНД | 180 | 3 | 178 | 98,9% | 2 | 3 | 26 |
| Други касац. дела | 5 | 0 | 5 | 100% | 0 | 0 | 2 |
| ВСИЧКО | 479 | 93 | 437 | 91,2% | 42 | 113 | 90 |

Съгласно указанията на ВСС, делото се счита за свършено с предаване и вписване на изготвения съдебен акт в деловодната система на съда, а срокът започва да тече от датата на разпореждането за насрочване на първото по делото съдебно заседание. В Административен съд – Ямбол делата се насрочват преимуществено в едномесечен срок от постъпването /при редовна жалба/ или от отстраняване на нередовностите, като на 100 % се спазва срока по чл.157, ал.1 АПК. Произнасянето по допустимостта и редовността на жалбата, както и на направените в хода на съдебното производство искания става в кратки срокове /не по-късно от три дни/. Това е в съответствие както със законовите срокове, така и с приетите в съда времеви стандарти.



През отчетния период в Административен съд-Ямбол са свършени общо 479 бр. дела, от които 294 бр. първоинстанционни и 185 бр. касационни дела. Следователно, в края на отчетния период са приключили 84.10% от разглежданите дела при 84.18% за 2015 год. и при 87.39% за 2014 год. Несвършените дела в края на отчетния период са 90 бр. при 72 бр. за 2015 год. и 2014 год. От свършените дела, с решения са приключили 386 бр. и са прекратени 93 броя. В срок до 3-месеца са свършени 437 бр. или 91.23% при 90.09% за 2015 год. и при 95.73% за 2014 год. От свършените в срок до 3 месеца дела, в срок до 1 месец са свършени 156 броя. Свършените в срок над 3 месеца са 42 бр., като 40 бр. са първоинстанционни административни дела и 2 броя канд. От извършената проверка на забавените дела се констатира, че основа причина за забавяне на делата е свързана с назначаването на съдебни експертизи. Трудно се намират в.л. лекари, архитекти и специалисти по делата по ЗПЗП. Една част от вещите лица отказват, други забавят изготвянето и представянето на заключенията си. По част от делата причината за забава е лятната ваканция, допълнителни искания за събиране на доказателства. Не малка част от забавените за по-дълъг срок дела са поради спиране на производството до приключване на друго съдебно производство изхода от което е от значение за правилното решаване на спряното дело. При проверка на забавените дела не се установи допуснато нарушение на чл.139 ал.1 и чл.157 ал.1 АПК, както и на приетите в съда Времеви стандарти. Не се установи и забавяне при връчване на призовките и съобщенията на страните.

При анализа на горните цифри следва да се направи извода, че съдиите следят стриктно сроковете за приключване на делата и се подготвят внимателно и задълбочено при разглеждането им.



**2.1. Брой свършени първоинстанционни административни дела**

От общо подлежащите на разглеждане 356 бр. първоинстанционни дела в края на отчетния период са свършени 294 бр., което съставлява 82.58% при 83.45% за 2015 год. и при 82.37% за 2014 год. Висящи в края на периода административни производства са 62 броя. Общо свършените 294 бр. първоинстанционни дела се разделят по срокове както следва:

-в срок до 1 месец 115 бр. или 39.12%

-в срок от 1м. до 3 м. 139 бр. или 47.28%

-в срок над 3 месеца 40 бр. или 13.60%

При това положение процента на свършените първоинстанционни дела за срок до 3 месеца е 86.40% при 84.30% за 2015 год. и 91.36% за 2014 год.

* + 1. **Брой решени по същество административни дела**

От свършените 294 бр. административни дела, с решения по същество са приключили 204 бр. Най-голям брой решени дела според материята са по ЗДСл, ЗМВР -40 бр., следвани от „други”- 35 бр., частни адм. дела-33 броя.

**2.1.2. Брой прекратени административни дела-основания**

От общо 294 свършени административни дела прекратени са 90 бр. или 30.61% при 29.34 % за 2015 год. Най-голям брой прекратени дела е при тези “други” административни производства - 22 бр., по ЗДСл, ЗМВР, ЗОВС-16 броя, ЗУТ и ЗКИР- 13 броя. От анализът на прекратените дела се установява, че най-голям брой прекратени дела са поради обстоятелството, че съдът не е компетентен да се произнесе -19 броя. Тук имам пред вид както местна, така и родова компетентност, така и неподведомственост. Следващата голяма група дела- 15 бр. са поради наличието на основанието на чл.159 т.1 АПК- актът не подлежи на оспорване. Макар, че от действието на АПК е изминал период от 10 години, все още засегнатите лица не могат да направят разлика, кои от административните актове подлежат на оспорване пред съд. Прави впечатление една не - малка група дела са прекратени на основание чл.158 ал.3 АПК-констатираните от съда нередовности не са били отстранени в указания законов срок -13 броя. Следващите групи прекратени дела са 8 бр. на основание чл.159 т.4 АПК /липса на правен интерес/, 7 бр. дела на основание чл.159 т.3 АПК /оспореният административен акт е оттеглен/ и др.

През 2016 год., както и през предходните години в Административен съд-Ямбол няма дела, приключили поради постигнато между страните споразумение по чл.178 от АПК.

* 1. **Брой свършени касационни дела**

От разгледаните общо 213 касационни дела в края на отчетния период са приключили 185 или 86.85% при 85.45% за 2015 год. и при 92.91% за 2014 год. Висящи са останали 28 броя. Касационните производства са приключили както следва:

- в срок до 1 месец - 41 бр. или 22.16%

- в срок от 1 м. до 3м. - 142 бр. или 76.76%

Две касационни дела са приключили над тримесечния срок, като забавата при тях е от порядъка на 15-18 дни. Причината е, че същите са постъпили и образувани преди съдебната ваканция и поради обстоятелството, че през последната не се разглеждат дела са били насрочени за м.септември. Касационните производства приключват преимуществено с провеждането на едно съдебно заседание.

**2.2.1. Брой решени по същество касационни дела**

От общо свършените 185 броя касационни дела, 182 броя са решени по същество.

**2.2.2. Брой прекратени касационни дела-основания**

От свършените 185 касационни дела прекратени са 3 бр., всички канд. Две от касационни дела са прекратени поради просрочване на касационната жалбата, едно е прекратено и върнато на въззивния съд за окомплектоване и администриране на жалбата.

* 1. **Анализ на решените и прекратени дела по видове и структура**

| Видове дела | Общо свършени дела | Решени | Прекратени | Уважени изцяло | Уважени частично | Отхвърлени | Обявени за нищожни |
| --- | --- | --- | --- | --- | --- | --- | --- |
| Общо първоинст. дела | 294 | 204 | 90 | 106 | 7 | 87 | 4 |
| От тях Частни адм. дела | 38 | 33 | 5 | 17 | 0 | 16 | 0 |
| КАНД | 180 | 177 | 3 | 42 | 5 | 129 | 1 |
| Други касац. дела | 5 | 5 | 0 | 1 | 0 | 4 | 0 |
| ВСИЧКО | 479 | 386 | 93 | 149 | 12 | 220 | 5 |

През отчетната 2016 год. от общо свършените 479 бр. дела, с решения са приключили 386 бр. и са прекратени 93 броя.

От решените 204 бр. първоинстанционни дела, по 106 бр. жалбата е уважена изцяло, по 7 бр. е уважена частично, и по 87 бр. е отхвърлена изцяло и по 4 бр. административния акт е обявен за нищожен. Или по 48.04% съдът е преценил, че административният орган е действал незаконосъобразно изцяло или отчасти. За сравнение през 2015 год. този процент е 56.24%, а през 2014 год. е 52.76%.

При касационните производства от общо 182 бр. постановени решения, по 133 бр. съдебните актове на въззивната инстанция са оставени в сила, по 43 бр. са отменени изцяло и по 5 бр. частично и 1 бр. обезсилено. Т.е., 75.82% от решенията са потвърдени като правилни-изцяло или отчасти, което говори за добра работа на съдиите от районните съдилища. За 2015 год. този процент е 80.43% и за 2014 год. е 74.62%, Съдът разглежда касационни жалби срещу решенията на Районен съд – Ямбол, Елхово и Тополовград.

**2.4. Срок на изготвяне на съдебните актове**

От започване на работа на Административен съд – Ямбол през 2007 год. съдиите стриктно спазват разпоредбата на чл.172 ал.1 АПК, т.е., всички съдебни актове се постановяват в месечния срок от последното по делото с.з. И през 2016 год. съдебните актове на съдиите от Административен съд - Ямбол са постановени на 100% в законовия месечен срок. На 100% са постановени в срок и актовете за които законът предвижда по-бързо произнасяне.

**2.5. Анализ на организацията по насрочване, движение и приключване на делата**

Анализирайки посочените цифри относно образуването, движението и приключването на делата в съда считам, че в Административен съд – Ямбол се работи съобразно сроковете залегнали както в АПК, така и в специалните закони, съобразно инструктивните срокове приети от ВСС, както и утвърдените в съда времеви стандарти. Разпределението на делата през 2016 год. се извършваше на принципа на случайния избор въз основа на разработени, приети и утвърдени Вътрешни правила, които се актуализираха през годината съобразно ПАС и решенията на ВСС. Тези правила са качени на страницата на Административен съд - Ямбол и са достъпни както за страните по делата, така и всички граждани и институции. Разпределението на делата се извършва чрез електронната програма на ВСС - ЦПРД, всеки ден от 15.30 часа от Председателя на съда. При негово отсъствие разпределението се извършва от зам.председателя, а при негово отсъствие от следващия по старшинство съдия. За делата по чл.121, ал.4 ДОПК, чл.75, ал.2 ДОПК и чл.250 АПК /бързи производства/, разпределението се извършва веднага при постъпването им в деловодството на съда и след образуването им от Председателя веднага се докладват на съдия-докладчика. Съгласно правилата, при извършване на разпределението може да присъства всеки съдия от Административен съд – Ямбол, като и такава възможност е предоставена на страните по делата и представители на медиите. Копие от електронния протокол за разпределение на делата се съхранява по всяко дело. Пълният протокол от разпределените за деня дела се прилага на хартиен носител по всяко дело, а електронния пълен протокол се оповестява в края на деня на вътрешна електронна папка ”заповеди на председателя”. През отчетната година, считано от 01.04.2016 год. влязоха в сила Правила за оценка на натовареност на съдиите. За тяхното прилагане в съдилищата, в това число и Административен съд – Ямбол се внедри и централизирана Система за изчисляване на натовареност на съдиите /СИНС/. С прилагането на тази система, заедно с разпределението на делата, съдията извършващ това разпределение въвежда и съответния шифър на делото, който определя и коефициента на тежест. При наличие на основания за корекция на първоначалния коефициент, съдията-докладчик попълва специална карта, в която отразява основанието за корекция и се подписва. Председателят на съда, след проверка утвърждава направената корекция.

Още при образуване на делото съдията- докладчик дава указания на страните, в тежест на коя от тях е доказването на определени твърдения, както и кои обстоятелства се нуждаят от доказване. Както се посочи по-горе насрочването, а при необходимост отлагането на делата става при спазване на сроковете на чл.139 ал.1 и чл.157 ал.1 АПК, на специалните законови разпоредби както и на приетите от съда Времеви стандарти.


Отчитам като добра атестация за съда бързината на правораздаване, тъй като е безспорно, че срочното правораздаване създава доверие в обществото. Разбира се винаги следва да се има пред вид и качеството на правораздаването, както и охраняването на интересите и правото на защита на страните.

В служба “Деловодство” продължава стриктното следене за бързо изпълнение на всички разпореждания, определения и резолюции на съдиите, за своевременното призоваване на страните и за своевременното изпращане от административните органи на искани от тях документи, необходими за решаване на делото. Съдебният служител-призовкар, макар и сам успява да връчи всички призовки и съобщения навреме. По време на неговото отсъствие същия се замества от Н.Парушев. Няма случаи на дела, отложени поради нередовно връчване на призовка от наши служители. Където възникват проблеми, те са свързани с призоваване на лица от други населени места и главно чрез съответните кметства. При тези случаи съответния деловодител или съдебен секретар прави задължително справка по телефона, като отразява изрично от кое длъжностно лице е получило съобщението и връчена ли е и на кое лице призовката. Има редица случаи**,** в които призовката е връчена надлежно и в срок, но не е получена в съда поради забавяне в пощенските служби. Всеки месец на Председателя на съда се докладват справки за броя на постъпилите и свършени дела през предходния месец, сроковете, в които са свършени, оставените без движение дела и причините за това, датата на която е постановено разпореждането на съдията-докладчик, както и справка относно спрените съдебни производства. Последната се докладва и по съответното дело за разпореждане от съдията–докладчик. Целта е своевременно предприемане на мерки за отстраняване на нередовностите и даване ход на делото.

Всички съдебни актове по свършените дела се публикуват веднага след постановяването им на интернет страницата на съда и на централния интерфейс в съответствие с чл.64, ал.1 ЗСВ, решение на ВСС и заповед на Председателя на съда, при спазване изискванията на ЗЗЛД и ЗЗКИ. В съда са приети и вътрешни правила, относно публикуването на решенията на интернет страницата ни.

**3. ОБЖАЛВАНИ И ПРОТЕСТИРАНИ ДЕЛА. РЕЗУЛТАТИ ОТ КАСАЦИОННАТА ПРОВЕРКА**

Безспорно друг показател за качествената работа на един съд, за професионализма на неговите съдии и служители, наред с бързината, с която приключват съдебните производства е резултата от проверката на съдебните актове от по-горната съдебна инстанция, в случая от ВАС.



**3.1. Обжалвани и протестирани дела**

През отчетния период от общо свършените 294 бр. първоинстанционни дела /с решения и определения/ са обжалвани по реда на касационното производство 136 броя. Т.е., 46.26% от всички постановени актове в Административен съд – Ямбол са били обжалвани пред по-горната инстанция – ВАС, при 46.28 % за 2016 год. и 28.81% за 2014 год. Налице е задържане на тенденцията за обжалване на съдебните актове в сравнение с предходната година. От извършената проверка не се установиха подадени протести.

**3.2. Резултати от касационната проверка**

През отчетния период са върнати от ВАС общо 87 бр. административни дела, от които по 74 бр. изцяло потвърдени съдебни актове /47 бр. решения и 27 бр. определения/, 12 бр. са отменени изцяло /10 бр. решения и 2 бр. определения/ и 1 определение е отменено отчасти. Справката е изготвена въз основа на данни за актовете на ВАС, постановени в периода от 01.01.2016 год. -31.12.2016 год., по дела на съда които са приключили както през 2016 год., така и през предходните години. Или изразено в процентно съотношение броя на отменените съдебни актове /решения и определения/ по първоинстанционните дела, отнесени към обжалваните е 8.82% при 13.39% за 2015 год.

Разпределени по съдии резултатите от касационната проверка са: Д.Петкова –потвърдени - 8 бр. решения и 4 бр. определения, отменени-1 бр. решение, 1 бр. определение частично; Д.Стаматова -потвърдени-8 бр. решения и 7 бр. определения, отменени -2 бр. решения; Хр.Христов потвърдени -2 бр. решения, отменени-2 бр. решения; В.Драганов- потвърдени-6 бр. решения и 5 бр. определения, отменени-1 бр. решение и 1 бр.решение обезсилено; В.Стоянова– потвърдени -10 бр. решения и 4 бр. определения, отменени-1 бр. решение; В.Бянова-потвърдени -8 бр. решения и 2 бр. определения, отменени-1 бр. решение, 1 бр. решение обезсилено; Ст.Вълчев- потвърдени- 5 бр. решения и 5 бр. определения, отменени- 2 бр. определения.

**3.3. Анализ на отменените съдебни актове. Изводи**

Анализът на отменените съдебни актове сочи, че отменителното основание по всички тях е неправилното прилагане на материалния закон. Това означава, че делата са добре подготвяни за разглеждане в съдебните заседания, правилно е очертан предмета на спора и са конституирани страните, както и че са събирани всички относими към правния спор доказателства, като съдът е давал в тази насока указания на страните, както и е прилагал служебното начало, каквато възможност ни дава АПК. Незаконосъобразна е била преценката на съда по отношение на приложимия закон. Прави впечатление, че и през тази година, както беше и през 2014 год. най-голям е процента на отменените дела по КСО и ЗСП.

Анализът на отменените определения сочи, че отмяната и при тях е поради неправилно прилагане на закона - в единия случай на разпоредбата на чл.143 АПК /дължимост на разноски на жалбоподателя при прекратяване на производството/, а другият, относно приложението на чл.166 АПК /спиране на допуснатото по силата на закона предварително изпълнение на административен акт/.

По отношение на обезсилените съдебни решения, следва да се посочи, че по адм.д. № 134/2016 год. на Административен съд – Ямбол, обезсилването на съдебния акт е поради обстоятелството, че към момента на постановяване на решението на касационната инстанция, оспорения административен акт е изгубил правното си действие, доколкото същия е действал през определен времеви период. По адм.д. № 2/2015 год. на Административен съд – Ямбол, решението е обезсилено, като върховните съдии са приели, че същото е постановено по жалба, подадена извън срока по чл.149 ал.3 АПК.

С оглед намаляване броя на отменените съдебни актове и през отчетната година продължи да действа Заповедта на Председателя на съда от 2007 год., съгласно която всички върнати от ВАС дела се докладват първо на Председателя, а след това на съдията - докладчик, с цел анализиране на причините, довели до отмяната и при необходимост предприемане на мерки за недопускане на същите нарушения за в бъдеще. Друга форма е, всеки колега участвал в семинар, след завръщането си да запознае останалите съдии с изнесените теми и да предостави на същите получените материали. По този начин съдиите се запознават с по-широк кръг от теми, тъй като не могат да участвуват във всички семинари. За съжаление през отчетната година чувствително намаля участието ни в семинари, както и обсъждането на темите от общото събрание на съдиите.

**4. ДЕЛА ПО ИЗБОРНИЯ КОДЕКС**

През отчетната година в Административен съд - Ямбол, са образувани 3 бр. дела по ИК. Адм.д. № 19/2016 год. е по жалба против решение на ОИК, с което е обявен избрания кандидат за кмет на с.Веселиново, адм.д. № 30/2016 год. е по жалба против решение на ОИК, с което са прекратени предсрочно пълномощията на общински съветник, а адм.д. № 134/2016 год. е по жалба за допуснати нарушения на чл. 461 ал.2 ИК. Всички дела са насрочени и приключили в законовия срок. Решенията и по трите дела са оспорени пред ВАС, като по първите две са оставени в сила, а по третото решението е обезсилено. Причината за това е посочена при анализа на обезсилените съдебни актове през отчетната година.

**5. СРЕДНА НАТОВАРЕНОСТ**

* 1. **Средна натовареност на съдиите**

От посочените по-горе цифри, касаещи общия брой на постъпилите за разглеждане дела през 2016 г. в Административен съд - Ямбол, както и тези, касаещи всички дела за разглеждане се установява, че средното месечно постъпление на дела в съда е 41.42 бр., а средно месечно са разгледани 47.42 броя. Изчисленията са направени на база 12 месеца независимо, че за периода 15.07. - 01.09. съдът се намира в лятна ваканция, съгласно ЗСВ. За сравнение през предходната 2015 год. тези показатели са съответно 32 бр. и 38 бр. при 2014 год. 41 бр. и 46.91 броя. Т.е., тенденцията е към увеличаване.

Средно разгледаните дела на един съдия е 7.90 бр. при 5.42 бр. за 2015 год. и при 6.70 бр. за 2014 год. Свършените дела на един съдия са 6.65 бр., при 4.56 бр. за 2015 год. и 5.86 бр. за 2014 год. Наблюдава се увеличаване на средната натовареност на съдиите от Административен съд – Ямбол, макар и не толкова много и съдът по натовареност остава доста под средните за страната показатели.

Очакването, че с изменението на чл.133 АПК в сила от 04.01.2014 г., касаещо местната подсъдност, ще се увеличи чувствително броя на образуваните пред нашия съд административни дела не се оправда.

Предвид съществуващата численост на съда и вида дела, които се разглеждат в съда, не са образувани специализирани по материя отделения и съответно липсва профилиране на съдиите в определена материя.

Както се посочи по-горе, разпределението на делата се извършва по електронен път чрез програмата за случайния избор при спазване на утвърдените Правила за разпределение на делата, съобразно ПАС и указанията на ВСС. Всички съдии, включително и Председателят са включени със 100% натовареност по отношение на всички дела. Разпределението се извършва между всички съдии по отношение както на административните дела, така и на касационните такива. Анализът на цифрите на образуваните дела по съдии сочи равна натовареност, а именно Д. Петкова - 82 бр. и по 83 бр. за останалите съдии. Що се касае до сложността и тежестта на разглежданите дела, то в програмата за случайно разпределение няма такъв компонент, поради което и не може да се направи анализ по този показател. Поради разнообразния характер на делата, които се разглеждат в съда и не големия им брой, същите не са групирани, с изключение на тези по ИК.

През отчетната година, продължи действието на Заповедта на Председателя на съда, в края на всеки работен ден протоколите от разпределението на делата да се публикуват във електронна папка и да са на разположение за запознаване от съдиите и служителите в продължение на един месец. Със същата заповед, с цел съдиите да могат да следят своята натовареност е разпоредено да се оповестяват и изготвяните в съда месечни отчети за работата. Същите имат възможност чрез деловодната система веднага след разпределението да проверят колко дела са разпределени за деня и кои съдии е посочила системата за случайно разпределение.

Както се посочи, считано от 01.4.2016 год. в съдилищата действат Правила за оценка натовареността на съдилищата /Правила/, с които се въвеждат обективни измерители за правна и фактическа сложност на съдебните дела, наричани коефициенти за тежест на делата. Наред с тях са въведени и показатели за допълнително натоварване. Съобразно правилата и решенията на ВСС, отчитането на натовареността става за едногодишен период, като в случая този период е до 01.04.2017 год. В чл.16 ал.1 от Правилата е посочено, че всеки съдия се счита нормално натоварен в случай, че е разгледал и приключил в рамките на една година дела, които формират индекс на натовареност в интервала от 70 до 130, включително и в двете посоки. Въпреки, че не е изтекъл периода за отчитане се изготви справка, в съответствие с Правилата, относно натовареността на съдиите от Административен съд - Ямбол за срок от десет месеца /01.04.2016 год. -01.02.2017 год./ Съгласно справката, средната натовареност на съдия в Административен съд - Ямбол е 60.03 /включва се коефициента на тежест на разгледаните дела и допълнителните дейности, които за всички съдии са за участие в състав по дело, по което докладчик е друг съдия, а за председателя и зам.председателя – и други дейности, свързани с административната им работа/. Натовареността, определена само съобразно коефициента на тежест на разгледаните дела е средно 46.49. По съдии натовареността в първия случай е както следва: Д.Петкова- 85.54, Д.Стаматова- 64.94, В.Драганов- 49.08, В.Стоянова- 52.25, В.Бянова- 55.98 и Ст.Вълчев- 52.38. Във втория случая натовареността е съответно: Д.Петкова- 48.04, Д.Стаматова- 46.19, В.Драганов- 42.83, В.Стоянова- 46.00, В.Бянова- 49.783 и Ст.Вълчев- 46.13. Анализирайки сочените цифри бихме могли да предположим, че при отчитане на натовареността на съда за едногодишен период бихме могли да прескочим долната граница от 70 на индекса за натовареност, за да се приеме, че сме от категорията средно натоварени съдилища.

**5.2. Натовареност по съдии**

| ИМЕ | Дела за разглеждане | | | | Свършени дела | | | | | |
| --- | --- | --- | --- | --- | --- | --- | --- | --- | --- | --- |
| Адм. дела | Частни адм. дела | Касационни дела | Общо | Адм. дела | Частни адм. Дела | Касационни дела | Общо | В 3-месечен срок | Над 3 месеца |
| Диана Петкова | 61 | 6 | 37 | 98 | 51 | 4 | 29 | 80 | 73 | 7 |
| Димитринка Стаматова | 59 | 8 | 33 | 92 | 51 | 8 | 29 | 80 | 70 | 10 |
| Вълко Драганов | 59 | 8 | 35 | 94 | 47 | 8 | 31 | 78 | 67 | 11 |
| Христо Христов | 1 | 0 | 0 | 1 | 1 | 0 | 0 | 1 | 1 | 0 |
| Ваня Стоянова | 59 | 7 | 38 | 97 | 50 | 5 | 34 | 84 | 81 | 3 |
| Ваня  Бянова | 62 | 7 | 33 | 95 | 48 | 6 | 29 | 77 | 69 | 8 |
| Стоян Вълчев | 55 | 8 | 37 | 92 | 46 | 7 | 33 | 79 | 76 | 3 |
| ОБЩО | 356 | 44 | 213 | 569 | 294 | 38 | 185 | 479 | 437 | 42 |

Разпределението на делата между съдиите по видове, както и движението и приключването им са обобщени в приложения статистически отчет към доклада.

През отчетната 2016 год.

- съдия Петкова е разгледала общо 98 бр. дела - 61 административни и 37 бр. касационни. От разгледаните дела е приключила 80 или 81.63%, от които с решение 63 бр. дела и с определение - 17 броя;

- съдия Стаматова е разгледала 92 бр. дела - 59 броя първоинстанционни и 33 бр. касационни. От тях е свършила 80 бр. дела или 86.96%, от които с решение 68 бр. и с определение 12 броя;

- съдия Драганов е разгледал общо 94 бр. дела – 59 бр. първоинстанционни и 35 бр. касационни. От всички разгледани дела е свършил 78 бр. или 82.98%, от които с решение 59 бр. и с определение 19 броя;

- съдия Стоянова е разгледала общо 97 бр. дела - 59 бр. първоинстанционни и 38 бр. касационни. Свършила е 84 бр. дела или 86.60%, от които 71 бр. с решение и 13 броя с определение;

- съдия Бянова е разгледала общо 95 бр. дела - 62 бр. първоинстанционни и 33 бр. касационни. Свършила е 77 бр. дела или 81.05%, от които с решение 61 бр. и с определение 16 броя.

-съдия Вълчев е разгледал общо 92 бр. дела - 55 бр. първоинстанционни и 37 бр. касационни. Свършил е 79 бр. дела, или 85.87%, от които 63 бр. с решение и с определение прекратил 16 броя;

Съдия Христов е разгледал и приключил 1 бр. дело, но това е така, тъй като същият бе преназначен на основание чл. 194 ал.1 АПК на работа в Административен съд- Бургас. Със заповед на Председателя, считано от 21.12.2015 година, същият бе изключен от системата за случайно разпределение на делата. Разгледаното от него дело е останало несвършено към 31.12.2015 год. Останалите дела на негов доклад бяха разпределени между останалите съдии чрез системата за случайно разпределение.

Общата оценка за работата на съдиите през 2016 год., предвид изложените по-горе в доклада числа, касаещи натовареност, свършени дела, срокове за приключване на делата и за постановяване на съдебните актове, резултати от касационната проверка, е много добра. Постигнатите резултати показват ясен стремеж за професионално изпълнение на задълженията.

**6. АДМИНИСТРАТИВНО-РЪКОВОДНА ДЕЙНОСТ**

**6.1. КАДРОВО ОБЕЗПЕЧЕНИЕ**

Към 31.12.2016 год. щатът на Административен съд - Ямбол включва 6 броя съдии и 19 броя съдебни служители.

**6.1.1. Магистрати**

Магистратите в съда по щат са председател, зам. председател и 4 броя съдии.

Юридическият стаж на съдиите към 31.12.2016 год. е както следва:

Председател Диана Петкова - общ юридически стаж 37 г. и 3 м. , от които 31 год. и 6 м. в съдебната система.

Зам. председател Димитринка Стаматова-общ юридически стаж 20 г. 9м. , изцяло в съдебната система.

Съдия Вълко Драганов- общ юридически стаж 23 г., 7 м., от които 14 г. 10 м. в съдебната система.

Съдия Стоян Вълчев- общ юридически стаж -22 г., 8 м., от които 11 г., 6 м. в съдебната система.

Съдия Ваня Бянова- общ юридически стаж 17 г., 7 м., от които 10 г., 10 м. в съдебната система.

Съдия Ваня Стоянова- общ юридически стаж 19 г., 6 м., от които 10 г., 10 м. в съдебната система.

През 2016 год., с решение по Протокол №5 от заседание на ВСС, проведено на 28.01.2016г., на основание чл.234 ЗСВ, Ваня Георгиева Бянова-Нейкова - съдия в Административен съд – Ямбол с ранг „съдия в АС“, бе повишена на място в по-горен ранг „съдия във ВКС и ВАС“, считано от датата на вземане на решението. С решение по Протокол № 8 от заседание на ВСС, проведено на 11.02.2016г., на основание чл.234 ЗСВ, Вълко Драганов Драганов - съдия в Административен съд – Ямбол с ранг „съдия в АС“ бе повишен на място в по-горен ранг „съдия във ВКС и ВАС“, считано от датата на вземане на решението. С решение по Протокол № 8 от заседание на ВСС, проведено на 11.02.2016г., на основание чл. 234 ЗСВ, Ваня Стоянова Иванова - съдия в Административен съд – Ямбол с ранг „съдия в АС“ бе повишена на място в по-горен ранг „съдия във ВКС и ВАС“, считано от датата на вземане на решението. С решение по протокол № 2 от заседание на СК на ВСС, проведено на 27.04.2016г. бе проведено периодично атестиране на основание чл.196 т.2 от ЗСВ на Стоян Гончев Вълчев – съдия в Административен съд - Ямбол, като на основание чл.206 ЗСВ приема комплексна оценка от атестирането „Много добра“. С решение по протокол №7 от заседание на СК на ВСС, проведено на 7 юни 2016г., на основание чл.234 ЗСВ, Стоян Гончев Вълчев – съдия в Административен съд – Ямбол бе повишен на място в по-горен ранг „съдия във ВКС и ВАС“, с месечно трудово възнаграждение, съгласно Таблица 1 на ВСС, считано от датата на вземане на решението. С решение по Протокол № 4 на ВСС, проведено на 27.01.2016 год., на Диана Петкова-административен ръководител - Председател на Административен съд – Ямбол бе проведено периодично атестиране, като е определена атестационна оценка ”много добра”.

Със Заповед на Председателя на съда, съдиите са разпределени в шест административни и два касационни състава. Последните са с председатели Д. Петкова и Д. Стаматова. За всеки съдебен състав е определен ден от месеца, през който заседава, както и съответния съдебен деловодител и секретар- протоколчик.

Наред с участието си в съдебни състави, съдиите участват и в създадените помощни комисии в съда, както следва:

Комисия за атестиране на съдебните служители - Д. Стаматова, В.Стоянова и резервен член- В.Бянова.

Комисия по Наредба №1 за класифицирането, обработката, съхранението и използването на документи - В. Стоянова.

Комисия за извършване на инвентаризация - Д. Стаматова, председател.

Комисия по установяване на конфликт на интереси с председател - Д. Стаматова и членове - В. Бянова и Ст. Вълчев.

Комисия по условията на труд - Д.Петкова, председател.

Комисия по сигнали, предложения и оплаквания - Д. Стаматова и В. Драганов.

Комисия по политиката за управление на човешките ресурси-Ст.Вълчев- председател.

Комисия по управление и оценка на риска - Ст. Вълчев, председател.

Комисия по етика - Д. Стаматова, председател.

Комисия по проверка на касовата наличност -В.Бянова-председател и Ст. Вълчев.

Комисия по извършване на годишна проверка на документите, съдържащи класифицирана информация в регистратурата за КИ - съдия В.Бянова - Нейкова.

Комисия за извършване на проверки и изготвяне на предложения за унищожаване на материали-носители на класифицирана информация-Ваня Бянова-Нейкова, председател и Ст.Вълчев.

През отчетния период няма образувани дисциплинарни производства срещу магистрати от Административен съд – Ямбол. С решение по Протокол № 23 от заседание на СК при ВСС от 08.11.2016 год., Д.Петкова - Председател, на основание чл.303 ал.1 и ал.2 т.2 б ”а” ЗСВ е поощрена с отличие ”личен почетен знак-първа степен-златен” и грамота.

**6.1.2. Съдебни служители**

Съдебната администрация в Административен съд – Ямбол е организирана, в съответствие с Правилника за администрацията на съдилищата в специализирана и обща администрация.

Към 31.12.2016 год. по щат съдебните служители са 19 броя, от които: съдебен администратор - 1 бр., гл. счетоводител - 1 бр., завеждащ служба „Деловодство и регистратура” той и деловодител - 1 бр., завеждащ служба „Съдебни секретари” той и съдебен секретар - 1 брой, съдебен помощник - 1 бр., съдебни деловодители - 3 бр., съдебен секретар - 2 бр., съдебен архивар - 1 бр., гл. специалист-касиер- 1 бр., експерт ”Връзки с обществеността” той и ”Служител по сигурността на информацията” – 1 бр., системен администратор - 1 бр., ст. експерт „Стопанисване и управление на съдебно имущество”- 1 бр., шофьор - 1 бр., призовкар - 1 бр., чистач /прислужник/ - куриер - 2 бр.

През 2016 год. бе прекратено на основание чл.328 ал.1 т.10 КТ, считано от 15.02.2016 год. трудовото правоотношение на Николинка Николова– чистачка. На нейно място, считано от 15.03.2016 год. бе назначена Станка Георгиева. Считано от 28.03.2016 год. в съда бе назначена след проведен конкурс и още една служителка-Кремена Иванова - съдебен деловодител. Със заповед № РД -12-220/15.11.2016 год. бе обявен конкурс за заемане на длъжността ”призовкар”. Към днешна дата на тази длъжност е назначен Руси Иванов.

През отчетната година съдебните служители работеха в намален състав и поради отсъствието на Р. Миндова-съдебен помощник, в отпуск за отглеждане на дете.

След проведена атестационна процедура през 2016 година от атестационната комисия при Административен съд - Ямбол, със Заповед на Председателя в ранг бе повишен Васил Василев, заемащ длъжност ”шофьор”-втори ранг.

Всички съдебни служители притежават необходимата квалификация и отговарят на изискванията за длъжността, която заемат. Деловодителите в служба ”Съдебно деловодство” и съдебните секретари са разпределени по съдебни състави, а относно касационните състави, съдебните секретари се определят с графика за насрочване на съдебните заседания.

Съдебни служители от Административен съд – Ямбол участват в помощни комисии, създадени в съда: Ж. Трифонова - в Комисия по проверка на касовата наличност, заедно с В. Василев и Е. Димитрова – в Комисия по пожаробезопасно използване на отоплителните и нагревателните уреди; Ж. Трифонова - в Комисия по условия за труд , заедно с Г. Кабаков – в Комисия по етика и Комисия по управление и оценка на сигнали, предложения и оплаквания; К. Иванова, Ст. Панайотова и Ж. Трифонова - в Комисия по атестиране на съдебните служители; П.Тодорова и Ж. Трифонова в Комисия по Наредба № 1 за съхранение на документи; Ж.Трифонова, Г. Гюмлиев и Е. Димитрова - в Комисия за извършване на инвентаризация., К.Няголова и Г. Гюмлиев в Комисията по извършване на годишната проверка на документите, съдържащи класифицирана информация, Г. Гюмлиев в Комисията за извършване на проверка и изготвяне на предложение за унищожаване на материали-носители на класифицирана информация.

През 2016 год. не са констатирани нарушения на трудовата дисциплина и на етичните правила за поведение от съдебните служители. Съдебният администратор и членовете на комисията по атестиране при необходимост, при констатирани пропуски в работата на служител или допуснато нарушение на етичните правила, в най-кратки срокове провеждат разговор със служителя и дават съответните препоръки, като уведомяват за това административния ръководител.

Съотношението между съдии и съдебни служители осигурява максимални условия за осъществяване на правораздавателната дейност.

**6.2. АДМИНИСТРАТИВНО - ОРГАНИЗАЦИОННА ДЕЙНОСТ**

През отчетния период, ръководният състав на съда продължи да залага на основните стандарти за организационно поведение, залегнали в Концепцията, а именно планиране, организиране, делигиране на власт, комуникационна култура, организационна и мотивационна политика, контрол. Придържайки се към изброените стандарти за поведение, съставът на съда усъвършенства ефективно своите компетенции, знания и умения.

В изпълнение на Стратегията за устойчиво развитие на съда и през този отчетен период са определени насоки за развитие, съобразени с усъвършенстване процеса на управление на човешките ресурси, подобряване достъпа до правосъдие, подобряване на административното обслужване, повишаване квалификацията в областта на информационните технологии. Следвайки всички тези стъпки, съдът усилено работи към постигане на устойчивост на резултатите и показва, че резултатите са в посока надвишаване на минималните изисквания, като се стреми да отговори на очакванията на обществото към осигуряване на още по-голяма публичност и отчетност.

Към момента в съда действат следните вътрешни документи: Правила за случайното разпределение на делата, Правила за заместване на съдиите по делата, Правила за електронното призоваване, Правила за публикуване на съдебните актове, Правила по ЗДОИ, Правила за архивиране на делата, Правила за организация по събиране на ДТ и глоби, Правила за административно обслужване на граждани, Правила за подбор и наемане на съдебни служители, Правила за атестиране на съдебни служители, Правила за оценяване на съдебни служители, Правила за работа с компютърна техника, Правила за провеждане на стаж в съда, Вътрешни правила за предоставяне на незаверени преписи на технически носител или изпращането им по електронна поща, Правилаза контрол и предотвратяване изпирането на пари и финансирането на тероризма харта на клиента, Правила за хора с увреждания, Правила за работа с ученици, Правила за работа с медии, Програма за работа с уязвими групи, PR Програма, Стратегия за устойчиво развитие на съда, Концепция за организационно поведение, управление на персонала в условията на криза, Програма за управление на качеството, Стратегия за продължаващо обучение и повишаване квалификацията на администрацията, Стратегия за управление на човешките ресурси, Мониторинг на човешките ресурси, Правилник за вътрешния трудов ред, Комуникационна стратегия, организационна и управленска органиграма в Административен съд – Ямбол, Правила за определяне на индивидуалните основни месечни заплати на съдиите в Административен съд – Ямбол, Вътрешни правила за работна заплата в Административен съд – Ямбол, Наредба за вътрешния документооборот в Административен съд – Ямбол, Правила за работата на комисията по етика в Административен съд – Ямбол, Вътрешни правила за определяне на реда за откриване на набирателни сметки, набиране, използване и отчитане на чуждите средства в лева и валута в Административен съд – Ямбол, Стратегия за управление на риска в Административен съд – Ямбол за периода 2014-2016 г., Правила за организацията на работата за приложение на Закона за достъп до обществена информация в Административен съд – Ямбол, Инструкция за предотвратяване на конфликт на интереси в Административен съд – Ямбол, Вътрешни правила за работа с внедрени системи за видеонаблюдение в Административен съд – Ямбол, Правила за определяне и изплащане на средства за допълнителни трудови възнаграждения в Административен съд – Ямбол, Вътрешни правила за контрола и предотвратяване изпирането на пари и финансирането на тероризма на Административен съд – Ямбол, Счетоводна политика на Административен съд – Ямбол, Правила за определяне и изплащане на суми за облекло на магистрати, държавни съдебни изпълнители, съдии по вписванията и съдебни служители в органите на съдебната власт /включени в СФУК на Административен съд – Ямбол/, Инструкция, относно механизма на обработване на личните данни и защитата им от незаконни форми на обработване в регистри „Персонал”, „Жалбоподатели” и „Вещи лица”, водени в Административен съд – Ямбол, Правила за организацията по служебно издаване на изпълнителен лист в полза на Административен съд – Ямбол и на държавата и държавните учреждения. Правилата имащи основно и съществено значение за работата на съда и необходимостта гражданите да са запознати с тях са обявени на интернет страницата на съда.

Всички тези дейности и правила са приети и действат с оглед ефективно осъществяване на дейността на съда.

През отчетния период в съда бяха актуализирани и следните правила:

- Правила за оценка натовареност на съдиите, във връзка с Решение на ВСС от 16.12.2015 год., изм. и доп. на 24.03.2016 год.

- Правила за организация работата по приложение на ЗДОИ и реда за достъп до публичните регистри, водени в Административен съд- Ямбол.

- Правила за работа с медиите.

След последните изменения на ЗСВ от 09.08.2016 год. се пристъпи към изготвяне на Вътрешни правила за организацията на дейността на Общото събрание на Административен съд – Ямбол и правила за определяне на натовареност по чл.92 ал.2 т.8 ЗСВ. На общо събрание на съдиите бе взето решение, проекто – правилата да се подготвят от г-жа Д.Стаматова /по чл.92 ал.2 т.7 ЗСВ/ и г-жа В.Бянова /чл.92 ал.2 т.8 ЗСВ/. Изготвените проекто -правила бяха обявени на вътрешна папка ”Съдии” и обсъдени на общо събрание. След корекцията им, с оглед направените забележки и становище, същите се приеха от Общото събрание на 13.01.2017 год.

През отчетната 2016 година в съда се водеха всички книги и регистри, съгласно изискванията на ПАС, като входящия и изходящия дневник в служба ”Регистратура”, Азбучните указатели за образуваните административни и касационни дела, книгата за пуснати и изпратени призовки в служба ”Деловодство”, книгата за закрити заседания се водят само на електронен носител. Останалите книги се водят на хартиен и електронен носител. Във връзка с изменение и допълнение на ПАС, считано от 12.01.2015 год. в Административен съд – Ямбол се въведе нов регистър на актовете, с които преписката е върната, респ., производството е прекратено и върнато на първоинстанционния съд за поправка на ЯФГ, допълване и изменение в частта за разноските или отстраняване на нередовности и за администриране на жалбата. Регистърът се води на електронен носител и се разпечатва на всеки шест месеца. Считано от 12.01.2015 год. регистърът на съдебните решения по чл.235, ал.5 ГПК се приведе в съответствие с чл.50б ПАС. Съгласно изменението, в деня, в който съответния съдия предаде делото с постановеното решение или най-късно на следващия ден, съдебният деловодител регистрира решението в съответните регистри и в деловодната система. В съответствие с ПАС е създадена организация, след влизане в сила на съдебния акт, същият да се изпраща на административните органи, като копие с отбелязване на датата на влизане в сила. В изпълнение на решения по Протокол № 14/25.03.2015 год. и Протокол № 19/9.04.2015 год. на ВСС, в съда се отразяват новите индекси за резултатите от съдебната проверка, като със заповед се определи това да се извършва от зам.председателя на съда, след което делото се докладва на съдията-докладчик за запознаване. При отсъствие на зам.председателя, със заповед на Председателя се определя заместващия съдия. В съответствие с чл.50, ал.6 ПАС е въведен и Регистър на изпълнителните листи, издадени в полза на бюджета на съдебната власт.

За правилното водене на книгите Зам.председателят на съда г-жа Д. Стаматова извършва проверки на всеки три месеца, за което изготвя и представя на Председателя доклад, като при констатирани пропуски се дават указания. В края на всяка година се извършва инвентаризация на наличните дела. Към 31.12.2016 год. всички дела в Административен съд - Ямбол са налични.

**6.3. КОМУНИКАЦИОННА ПОЛИТИКА**

През 2016 год. комуникационната политика на Административен съд – Ямбол в пълна степен съответстваше на стратегическите подходи и дейности в приетата Комуникационна стратегия на съдебната власт и тази на Върховния административен съд. Работата ни в това направление отново беше на фокуса на много органи на съдебната власт в България, както и на Висшия съдебен съвет като пример за модерен и ефективен начин за комуникации с ключовите общности – медии, граждани, институции, клиенти на съда и др. Трябва със задоволство да отчетем, че почти всички разработени и актуализирани през 2016 г. стратегически документи в областта на комуникациите в нашия съд бяха включени при разработването на цялостната комуникационна и медийна стратегия на съдебната власт за периода до 2020 г. Пример в това отношение е новата Медийна стратегия, приета на заседания на Съдийската колегия и Пленума на ВСС в края на 2016 г. Доказателство за добрата ни работа в сферата на комуникациите е включването на представителя на съда К. Няголова в три работни групи на Висшия съдебен съвет – за разработване на нова Медийна стратегия на съдебната власт в Република България, на проекта за унифициране на оформлението на официалната кореспонденция в органите на съдебната власт и използването на графичните символи и на информационната кампания за популяризиране на образователната програма на ВСС. Медийната стратегия и Правилата са приети от ВСС през изминалата година и вече се въвеждат във всички органи на съдебната власт. За добрата работа на К. Няголова в работната група е изразена писмена благодарност в Протокол № 17 от заседание на комисия ”Публична комуникация” на ВСС, проведено на 26.04.2016 г. Няголова участва и в разработването на информационна кампания в органите на съдебната власт за популяризиране на Образователната програма „Съдебната власт – информиран избор и гражданско доверие. Отворени съдилища и прокуратури”. Тя беше и един от лекторите в Националния институт на правосъдието на 21.10.2016 г. с презентация на същата тема.

Като част от цялостната ни комуникационна политика през изминалата година, можем да отчетем като успешни няколко дейности.

Работата с медиите се водеше по определени правила, актуализирани след обсъждане с представители на средствата за масова информация на 23 март 2016 г. Представителите на медиите имаха възможност в рамките на 10 дни да разгледат правилата от предходната година и да направят предложения за промяна, ако е необходимо. След преминалото обсъждане на всички текстове председателят на Административен съд – Ямбол Диана Петкова утвърди предложените правила с уточнението, че при необходимост, те са отворени за актуализация по всяко време на годината. Целта на приетите правила беше улесняване на работата, както на представителите на медиите, така и на магистратите в съда. Именно този подход беше посочен от ВСС като добра практика, която следва да се използва от органите на съдебната власт.

При анализа на цялостната комуникационна политика включваме и директната работа с медиите. През 2016 г. бяха организирани две пресконференции – за резултатите от работата на съда при приключването на 2015 година и по повод старта на образователната програма „Съдебната власт – информиран избор и гражданско доверие. Отворени съдилища и прокуратури”. През отчетния период в съда не е имало кризисни ситуации, които да налагат организиране на извънредни пресконференции.

По делата с относително висок обществен интерес на медиите са изпратени 17 прессъобщения. Всяко от тях е публикувано в над 20 електронни издания в страната. През 2016 г. името на Административен съд – Ямбол е присъствало в над 1000 медийни публикации.

През отчетния период общо 24 995 човека са посетили интернет-сайта на Административен съд – Ямбол, при 22 446 през 2015 г.

Към анализа на публичната работа на съда, отнасяща се до комуникацията, както с медиите, така и с гражданите, можем да добавим някои резултати от позиционирането на Административен съд – Ямбол в социалната мрежа Фейсбук. От справката за посещаемостта е видно, че към края на 2016 г., профилът на съда, освен от около 20 000 българи, е посещаван от граждани на Италия, Кипър, Франция, Русия, Гърция, Великобритания, Китай, Тайван, Финландия, Турция, Алжир и Израел, общо 475 човека. През изминалата година 9 човека от страната потърсиха отговор на своите въпроси чрез профила на съда във Фейсбук. Анализирайки посочените цифри, считаме че, основните цели за позиционирането на съда в социалните мрежи се изпълняват. Фейсбук осигурява и достъп до електронните услуги на една част от хората в неравностойно положение. Социалната мрежа е нашето допълнително средство за диалог с гражданите, изгражда правната им култура и ги прави по-информирани, както за дейността на съда, така и за съдебната система като цяло – нещо което, медиите не винаги могат да осигурят.

През изминалата 2016 година в Административен съд – Ямбол бяха организирани Дни на отворени врати два пъти. Първият беше на 15 април, когато тържествено чествахме празника на българската Конституция, на юриста и на съдебния служител, и в организацията на който се включихме активно. Вторият Ден на отворени врати беше на 25 октомври, когато нашият съд, за седма поредна година, се включи в честването на Европейския ден за гражданско правосъдие. На този ден беше даден и старта на образователната програма на ВСС „Съдебната власт – информиран избор и гражданско доверие. Отворени съдилища и прокуратури”. След одобрението на предложената от нас учебна програма, както от страна на ВСС, така и от Регионалния инспекторат по образованието, на 25.10.2016 г. се проведе първия урок на тема: „Съдебната система в Република България.“ Лектор беше заместник председателя на съда Димитринка Стаматова. На 12.12.2016 г. се проведе и втория урок по програмата на тема: „Конституцията на Република България” с лектор съдия Ваня Бянова.

През изминалата година беше в сила и разработената програма за работа с хора с увреждания "Административен съд–Ямбол – съд за всички" с период на действие – 2014 г. – 2016 г. Конкретни искания от организациите и от отделни граждани, насочени към обслужването в съда, не са постъпвали, с изключение на една молба, на която се отзовахме като осигурихме принтер за офиса на Съюза на слепите.

При ежедневния мониторинг на публикациите във всички медии през 2016 г. установихме, че не е имало негативни публикации, които да поставят под съмнение репутацията или работата на Административния съд. Не са открити и негативни коментари, уронващи престижа на съда в анонимните форуми на интернет-сайтовете.

Считам че, правилно дозираните медийни публикации за работата съда и позиционирането ни в публичното пространство е изключително добро. Този извод до известна степен се покрива и от мониторинговите дейности, извършвани чрез анкетни проучвания през интернет-сайта на съда. Така например, 77 процента от анкетираните оценяват информацията на сайта като много полезна, а 16 процента като „полезна”. Изключително голям е процентът на хората, които харесват визуално интернет - сайта на съда и нямат никакви забележки – 94 на сто. За 84 процента от потребителите сайтът е удобен за използване и всичко в него е ясно, а 93 процента намират всичко, което им е необходимо като информация. Важен за нас е и показателя, получен от анкетното проучване, касаещо справките по делата. 85 процента от запитаните казват, че много лесно правят необходимите справки по делата. Всички тези резултати са получени при анкетиране на потребители, които всеки ден, или поне веднъж седмично, посещават сайта на съда.

**6.4. КВАЛИФИКАЦИЯ НА МАГИСТРАТИ И СЛУЖИТЕЛИ**

**6.4.1 Квалификация на магистрати**

В изпълнение на Стратегията за продължаващо обучение и повишаване на квалификацията на администрацията и с оглед ефективно осъществяване дейността на съда, ръководният състав осигури равен достъп на всички съдии и служители в обученията, насочени към заеманата длъжност, целите и приоритетите в службата и на съда като цяло.

Съдиите взеха участие в следните обучения:

м.януари:

-съд.В.Бянова - семинар на тема „Специфични въпроси по вещно право. кадастър и регулация. Особен статут на някои категории земи. Вътрешноправни средства за защита на правото на собственост.“

м.февруари

- Д.Петкова - семинар на тема „Харта по правата на човека“.

-Д.Петкова - работна среща „ Обсъждане проблемите на висшето образование“.

м.март

-Д.Петкова - работна среща на председателите на административните съдилища „Обсъждане механизма за оценка на натовареността на съдиите. Приложение на ЕДИС в административните съдилища и анализ на възникнали проблеми. Оптимизиране на съдебната администрация и нов класификатор.“

м.април

-съд.Ст.Вълчев - семинар на тема „Обща селскостопанска политика на ЕС“.

м.септември

- Д.Петкова - семинар, относно правото на изслушване на задържаните имигранти.

- Д.Петкова - честването на 25 години от създаването на ВСС.

м.октомври

- Д.Стаматова и В.Бянова - работна среща с лектори и наставници по образователната програма на ВСС.

- Д.Петкова - работна среща в изпълнение на Дейност 2 – Изпълнение на програма за регионални обучения на съдилищата и прокуратурите.

м.ноември

-Д.Петкова - работно посещение в Париж по въпросите на предоставяне на убежище на бежанци.

През отчетния период се проведоха Общи събрания на съдии, както следва:

м.февруари

- обсъждане на предложения, относно представения проект на Кодекса на административните нарушения и наказания в изпълнение на решение на Комисия по правни въпроси по протокол № 4 от 25 януари 2016г.

- обсъждане на решение на Комисията по предложенията и атестирането по протокол № 9/23.02.2016г. т.Р-10, относно откриване на процедура за преназначаване на магистрати по реда на чл.194 от ЗСВ от всички административни съдилища в по-високо натоварените административни съдилища.

м.март

- обсъждане на Правила за оценка на натовареността на съдиите, приети от ВСС с решение по протокол № 62/16.12.2015г. ВСС.

- обсъждане на Правила за оценка на натовареността и Ръководство за работа със Системата за изчисляване на натовареността на съдиите /СИНС/.

м.септември

- обсъждане искане за приемане на тълкувателно решение по въпросите, свързани с правомощията на ВАС по реда на чл.173 ал.2 АПК, във вр.с чл.172 ал.2 АПК при оспорване решенията на ВСС за налагане на дисциплинарни наказания на магистрати и изборни членове на ВСС.

м.ноември

- обсъждане искане за приемане на тълкувателно решение по въпроса: „по кой процесуален ред и от кой съд следва да се разгледа искът за отговорността на държавата за вреди, причинени от нарушение на правото на ЕС“.

-запознаване съдиите с организацията за експерименталното електронно дистанционно гласуване за избор на членове на ВСС и раздаване на индивидуални талони на съдиите за провеждане на тестово гласуване.

- обсъждане на предложения за теми, съобразени с потребностите от регионални обучения на съдиите от Административен съд- Ямбол.

- запознаване съдиите с въпросника за изследване на личната независимост на съдиите, одобрен с решение по протокол № 39/27.10.2016г. т.43 на Пленума на ВСС.

**6.4.2. Квалификация на служители**

Съгласно действащите правила за изготвяне на обучителна програма на служителите от Административен съд – Ямбол и през 2016г. бе изготвена, съответно утвърдена Обучителна програма на съдебните служители за 2016г., като стриктно бе спазен принципът на актуалност на темите. Обучителната програма бе изцяло осъществена, като заложените обучения бяха проведени, съгласно визираните периоди. През 2016г. служителите взеха участие в следните обучения:

м.януари

- К.Няголова - работна среща и обучение по различни модули, свързани с Комуникационната стратегия на съдебната власт.

м.март

- Ж.Трифонова - работна среща на съдебните администратори на тема: Оптимизация на съдебната администрация в административните съдилища. Внедряване на ЕДИС.

м.април

- К.Иванова и П.Тодорова - семинар на тема „Работа по административни дела“.

- К.Няголова - работна среща на експертите „Връзки с обществеността“ за оформяне на официалната кореспонденция на ОСВ чрез въвеждане на единни стандарти за всички органи за изработване и използване на графични символи.“

м.май

- Г.Кабаков - модератор на вътрешно обучение на тема“Здравословното хранене – начин на живот“.

- Ж.Трифонова и Г.Кабаков - в проведения от Административен съд – Ямбол семинар на съдебните администратори и главните счетоводител от всички административни съдилища на тема „Самооценка на системите за вътрешен контрол. Подобряване на финансовата дисциплина и отчетност в органите на съдебната власт. Обсъждане на принципни насоки относно структурата на администрацията в ОСВ“. Семинарът премина при изключителен интерес от страна на участниците. Участие взеха Г-жа Трифонова и г-н Кабаков, които бяха и организатори на мероприятието.

м.юни

- К.Няголова - семинар на тема“Проблеми и практики по приложението на ЗДОИ след измененията в сила от януари 2016,както и развития и тенденции в активната прозрачност на институциите.“

м.септември

- Ж.Трифонова - годишна среща на съдебните администратори на тема “Новият ЗОП., ЗДОИ. Приложение. Нови моменти.“

м.октомври

- К.Няголова - работна среща на експертите „Връзки с обществеността“.

- Кр.Иванова-семинар на тема „Начално обучение на съдебни служители“.

- К.Няголова - работна среща на Работната група за унифициране оформянето на официалната кореспонденция на органите на съдебната власт чрез въвеждане на единни стандарти за всички органи за изработване и използване на графични символи.

- К.Няголова - работна среща – презентиране на работен план по Образователната програма на ВСС пред лектори и наставници.Участиевзе г-жа Няголова.

м.ноември

- К.Няголова - модератор на трети модул от обучението по „Етикет и протокол“, „Протоколен начин на мислене“.

- Г.Гюмлиев - ръководител на обучение на съдии и съдебни служители във връзка с внедряване на Единната деловодно-информационна система ЕДИС.

м.декември

- Н.Парушев - семинар на тема „Етично поведение на съдебните служители“.

През отчетния период в рамките на делегираните правомощия, съдебният администратор инициира няколкократни работни срещи със съдебните служители.

През м.октомври във връзка с предстоящ проект на ВАС и НИП за обучение на съдебната администрация за следващите пет години, съдебните служители подготвиха предложения за теми, които след обобщаване бяха изпратени на Главния секретар на ВАС. Отново през м.октомври във връзка с изготвяне на Новия Класификатор на длъжностите в администрацията на съдилищата, бе проведено Общо събрание на съдебните служители с оглед обсъждане на Проект на Класификатора, както и Проект на Правила за прилагане на Класификатора. Становищата бяха изпратени до Комисия „Съдебна администрация“.

В заключение може да се каже, че администрацията в Административен съд – Ямбол показва висок професионализъм и отговорност, както по отношение на повишаване на квалификацията си, така и по създаване на новаторски стил на работа. Това е видно и от резултатите от проведените атестации на съдебните служители.

**7. МАТЕРИАЛНА И ФИНАНСОВА ОБЕЗПЕЧЕНОСТ НА СЪДА - СЪСТОЯНИЕ И ПРЕДЛОЖЕНИЯ**

* 1. **Материална база**

От началото на 2010 година Административен съд – Ямбол се намира в настоящата самостоятелна сграда.

Сградата има два етажа и един приземен. На първия етаж е разположена съдебната зала, помещенията на деловодството, архива, съдебните секретари и класифицираната информация. На първия етаж се намира и изградения с помощта на ПРСС Информационен център, чийто откриване стана заедно с откриването на съдебната сграда. На втория етаж са кабинетите на съдиите, на съдебния администратор и системния администратор, на гл.счетоводител и касиера. Двама от съдиите са в един кабинет. В сутеренния етаж е разположена съвещателната зала, помещенията за арестанти, съгласно изискванията на Съдебната охрана, архива, складови помещения. На този етаж, поради невъзможност да бъдат устроени по друг начин, са настанени и част от служителите, а именно: служителя по стопанисване и управление на съдебното имущество, шофьора и двете чистачки. Независимо, че помещенията са напълно пригодени за работа и са основно ремонтирани, същите са без пряка светлина. Административен съд - Ямбол разполага с една зала за съдебни заседания, поради липса на място за обособяване на втора. Поради тази причина на всеки състав е определен заседателен ден и се изготвят двумесечни графици за съдебните заседания. Когато, с оглед спазване на срокове или поради някакви внезапна причини се налага съдията да заседава в ден, различен от неговия заседателен ден, след съгласуване със съответния колега – съдия, се насрочват заседания по отделни дела за дата и ден, извън определените.

Съдът ползва и служебен автомобил, предоставен от МП през 2008 год.

**7.2 . ФИНАНСОВО СЪСТОЯНИЕ**

През 2016 г. по бюджетната сметка на Административен съд – Ямбол са извършени разходи в общ размер на 861332 лв. (при 863445 лв. през предходната 2015 г.), от които:

- 554921 лв. за работни заплати на персонала

- 147517 лв. за осигурителни вноски

- 70013 лв. други възнаграждения и плащания на персонала, в т.ч.:

10091 лв. за социални разходи (СБКО),

43749 лв. за облекло,

1180 лв. за обезщетение за първите три дни на временна неработоспособност,

15013 лв. обезщетение за неизползван платен годишен отпуск по чл.155 от КТ и изплащане на основание чл. 354 от Закона за съдебната власт и чл. 150 от Правилника за администрацията в съдилищата на еднократно парично обезщетение за прослужени години в органите на съдебната власт в размер на десет брутни месечни възнаграждения

- 55162 лв. за текуща издръжка

Значително занижения размер на разходите за текуща издръжка през последните години, в т.ч. и 2016 г. е следствие на възможностите на бюджета на ВСС за финансово обезпечаване само на трайно установените минимални условия и потребности за функциониране на съда.

През изтеклата 2016 г., след съответните аргументации според конкретните неотложни потребности, бюджетната сметка на съда беше текущо коригирана от Висшия съдебен съвет, спрямо първоначално определения ни бюджет като по съществените случаи са:

-Увеличаване на §§ 10-00 “Издръжка” с 4000 лв. за предпазни средства за корекция на зрението (очила) на основанията, посочени в Наредба № 7/15.08.2005 г.на МТСП и МЗ.

-Увеличаване на пар.02-08 ”Обезщетения на персонала с характер на възнаграждения” с 14688.00 лв. за обезщетение за неизползван платен годишен отпуск и еднократно парично обезщетение за прослужени години в органите на съдебната власт.

При извършената редовна годишна инвентаризация на активите и пасивите на Административен съд – Ямбол назначената за целта комисия установи технически негодни за експлоатация и неподлежащи на възстановяване до първоначалното им ниво на ефективност движими вещи-балансови и задбалансови активи, за които не са налице данни за небрежно или безстопанствено отношение през време на ползването им. След предложение на комисията, със заповед на Председателя беше извършено бракуване на нефинансови дълготрайни активи за 14064 лв. и сваляне от задбалансово отчитане на изписани на разход през предходни години активи за 32585 лв.

Общият извод е, че дейността ни през 2016 г. се осъществяваше в условията на финансови ограничения, в предвид:

1. Ограничените средства за текуща издръжка, които през последните бюджетни години са в значително по-нисък и регресивно намаляващ размер в сравнение с предходните години.

2. Невъзможността на ВСС за осигуряване на средства за капиталови разходи за довършване вертикалната планировка на подхода към сградата, за закупуване на непрекъсваемо токозахранващо устройство за поддържане и защита на компютърните системи и за изграждане на резервно ел. захранване на сградата.

В тази връзка разходите за текуща издръжка през 2016 год. отново бяха сведени до разумния минимум за осигуряване на най-приоритетните потребности. Беше прекратено извършването на някои телефонни разговори. Въведени бяха лимити и бяха предприети конкретни действия за ограничаване разходите за ел.енергия, отопление, командировки, гориво за служебни пътувания и телеграфопощенски услуги. Основната причина за това неблагоприятно обстоятелство и за негативното му влияние върху дейността е липсата на възможност от наша страна за реално активно участие в процеса на планиране на конкретните бюджетни потребности за текуща издръжка и за доказване необходимостта от по-високия спрямо определения им размер. За поредна година база за изчисляване на полагащите се средства за текуща издръжка са показатели за полагащи се парични средства, определени на база утвърдения в условията на финансова криза бюджет на съдебната система и нереално интерпретиращи и отразяващи действителните ни потребности.

Посочената необходимост от реално планиране и заявяване на потребностите ни от финансови ресурси е особено актуална към настоящия момент, когато вече от няколко години Административен съд – Ямбол осъществява дейността си в самостоятелна сграда и е налице реална база, критерии и показатели за точно и коректно определяне на необходимите ни финансови ресурси.

**7.3. ИНФОРМАЦИОННО ОСИГУРЯВАНЕ**

В Административен съд – Ямбол има изградена компютърна мрежа с UTP кабел категория 5е, обхващаща двата етажа и приземния етаж. Мрежата включва 27 броя работни станции, сървър Dell PowerEdge 840 за САС „Съдебно деловодство” и файлов сървър, сървър Dell PowerEdge T310 за Domain Controller и Active Directory за администриране на правата за достъп до ресурсите на мрежата на съда, сървър за уеб базирано приложение за осигуряване на достъп до публичната част от данните за съдебните дела, за прехвърляне на данните към ЦУБИПСА и за Правно-информационната система АПИС и сървър защитна стена изградена с pfSense, за намаляне на риска за достъп до потенциално опасни сайтове и неоторизиран външен достъп до компютрите в локалната мрежа. За по-добра организация на споделените ресурси в локалната мрежа и архивиране на важните данни на Административен съд Ямбол има мрежово архивиращо устройство (network attached storage). Мрежовото оборудване и сървърите са разположени в помещение с нужната климатизация и ограничен достъп, съгласно изискванията на ВСС.

През изминалата година от ВСС ни беше предоставена нова техника включваща: две компютърни конфигурации , скенер и лаптоп.

Всички работни места на магистрати и служители са обезпечени с компютри и принтери. Във служби „Деловодство” и „Съдебни секретари” работните места са оборудвани и със скенери, което позволява поддръжката на пълно електронно копие на съдебните дела. В Информационния център функционира копирна машина Toshiba e-Studio 283 за улеснение на гражданите страни по делата и адвокатите. За изготвяне на официална кореспонденция, участия на съда в проекти, изготвяне и прилагане на документи с цветово обозначение се използва мултифункционално цветно лазерно устройство Lexmark CX410de. Съгласно приетата медийна стратегия на съда се поддържа архив, свързан с медийните изявления, касаещи дейността на съда.

В съдебната зала на съда работи система за аудио запис Behringer, с която се извършва звукозапис на съдебните заседания, съгласно изискванията на законодателството. Пред залата е монтиран дисплей, на който се изнася информация за насрочените заседания за деня. Във времето, когато няма заседания на дисплея върви презентация “Административен съд – Ямбол – Какво трябва да знам”.

По проект на ОПАК има внедрено уеб базирано приложение за осигуряване на достъп през Интернет на външни, неоторизирани потребители (клиенти) до публичната част от данните за съдебните дела на Административен съд – Ямбол, което е интегрирано в сайта на съда. Справките се извършват след въвеждане от потребителя на вид, номер и година на дело или входящ номер и година на документ, внесен в съда.

Съдът има действаща интернет страница [http://adms-yambol.org](http://adms-yambol.org/), в която ежедневно се публикуват справки за насрочените дела, за постановените съдебни актове и влезлите в законна сила съдебни актове. При публикуването на съдебните актове се следят и стриктно се спазват разпоредбите на Закона за защита на личните данни, като тези данни се заличават. Нормативните актове се актуализират системно при настъпващи промени в действащото законодателство. На страницата се публикуват също и правила, обяви, прессъобщения, обявления и друга актуална информация касаеща работата на съда.

В информационния център има обособено работно място за справки чрез деловодната система на съда на страни по делата и адвокати. На същата работна станция има инсталиран и специализиран софтуер за синтез на речта Speechlab, предназначен за хора със зрителни проблеми, с нарушения в слуха, неграмотни и възрастни. Продукта се използва за преобразуване в реч на текстовете на протоколи от заседания, разпореждания, определения и съдебни решения. Данните от използването му се описват в регистър за по голяма отчетност. Софтуерният продукт за синтез на реч „Speechlab 2.0” е предоставен на Административен съд Ямбол от Програмата за развитие на съдебната система.

За улеснение на обслужването на гражданите, в информационния център на Административен съд – Ямбол действат два ПОС-терминала, обслужващи клиентите на съда, които искат да заплащат услугите с банкови карти. Устройствата се използват за приемане на плащания на държавни такси: за образуване на дело, за заверени и незаверени преписи, изпълнителни листи, удостоверения, такси за вещи лица и свидетели. ПОС-терминалните устройства важат за всички видове дебитни карти.

Във вътрешната мрежа /интранет/ на съда са създадени електронни папки “Заповеди на председателя” и “Информация”. В папка „Заповеди на председателя” се сканират всички заповеди на Председателя на съда, като до нея имат достъп всички магистрати и служители. В папка “Информация” се изнася служебна информация, касаеща работата на всички съдии и служители.

Успешно се използва механизма за призоваване с използване на информационните технологии, като стриктно се спазват утвърдените правила за електронно призоваване. В съда действат и вътрешни правила за предоставяне на незаверени преписи на технически носител или изпращането им по електронна поща с оглед нарастващия интерес към електронния обмен на данни.

За управление движението на съдебните дела, от 2007 г. се използва съдебна автоматизирана система (САС) – "Съдебно деловодство", с разработчик "Информационно обслужване" АД – клон Варна, която своевременно се актуализира съгласно извършваните промени, за да работи в съответствие с изискванията на действащото в Република България законодателство. По проект по ОПАК е внедрен модул „Електронно досие”. В системата се съхраняват всички постъпили по делото документи, които се сканират и присъединяват в електронна папка. Всекидневно се изпращат трансфери с актуална информация по съдебните актове към „Централизирания уеб базиран интерфейс за публикуване на съдебни актове” (ЦУБИПСА). Базата данни и електронните папки съдържащи информация за сканираните дела се архивира всекидневно.

По проект на Върховният административен съд чрез Оперативна програма „Административен капацитет” (ОПАК) в Административен съд – Ямбол бяха проведени няколко обучения във връзка с внедряването на Единна деловодно-информационна система (ЕДИС) за създаване на надеждна среда за обмен на данни и комуникация между административните съдилища в България и свързването на дейността им и се започна паралелна работа заедно с другата деловодна система.

Разпределението на делата на случаен принцип се извършва чрез „Централизираната система за разпределение на делата”. Протоколите от разпределението се архивират на електронен носител в първия работен ден на всяка седмица и се описват в създадения регистър за архивиране на случайното разпределение.

За улеснение на магистратите се използва Правно-информационната система АПИС. През изминалата година беше закупен Апис EuroCases, представляващ многоезична уеб базирана правно-информационна услуга, предоставяща достъп до национална съдебна практика по прилагане Правото на Европейския съюз, а също така предлага трансгранична информация относно случаите, в които е приложима европейска правна норма.

В счетоводния отдел на съда работят със следните програмни продукти:

- Pitagor XP- модули: заплати, кадри, личен състав, отпуски, хонорари, безкасови плащания;

- Web базирано приложение Konto – счетоводство.

**7.4. Ревизионна дейност**

През отчетната година в Административен съд- Ямбол беше извършена финансова инспекция от Агенция за държавна финансова инспекция. Проверката обхвана законосъобразността на отчетените през 2015г. разходи на бюджетни средства за строителство, доставки и услуги, във връзка със спазването на нормативната уредба в областта на обществените поръчки. При проверката не бяха констатирани пропуски и нарушения на действащото законодателство.

**8. ЗАКЛЮЧЕНИЕ**

В заключение искам да обобщя, че общата оценка на работата на съдиите и служителите в Административен съд – Ямбол за 2016 г. е положителна. Въпреки малкият брой дела, отчитаме добри показатели за нашата работата: постигната бързина на разглеждане на делата и максимална срочност при написването на съдебните актове, малък процент на отменени съдебни актове. Поради тези причини, всеки един съдия и служител от Административен съд – Ямбол заслужава признание за проявената отговорност, целенасоченост и готовност за изпълнение на задачите.

Нека през 2017 г. всички ние - съдиите и служителите, да положим още по-големи усилия за повишаване на професионалната си квалификация и да търсим нови възможности за подобряване на административното обслужване на гражданите. Считам, че всички възникнали проблеми в работата на съда, следва да бъдат отстранявани с открит диалог, директно поставяне на въпросите и тяхното обсъждане, при спазване на Кодекса за етично поведение на българските магистрати и Етичните правила за поведение на съдебните служители.

Благодаря за добрата работа и проявената отговорност!

Приложения: Отчет за работата на АС град Ямбол за 12 месеца на 2016г.; Справка за дейността на съдиите в Административен съд град Ямбол за 12 месеца на 2016г.; Справка за резултатите от върнати обжалвани и протестирани дела на съдиите от Административен съд –Ямбол през ІІ-ро 6 мес. на 2016 година.

ПРЕДСЕДАТЕЛ АС –ЯМБОЛ

/ ДИАНА ПЕТКОВА /